**Studijski posjet Ljubljani STEM edukatora iz Hrvatske**

U ponedjeljak, 20. veljače 2023. godine Centar za istraživanje i promicanje darovitosti Pedagoškog fakulteta Sveučilišta u Ljubljani ugostit će skupinu hrvatskih edukatora iz organizacija koje se bave edukacijom na području STEM-a i popularizacijom prirodnih znanosti.

Posjet Centru i Fakultetu te upoznavanje s radom i projektima iz područja prirodnih znanosti i rada s darovitima organizira [Centar tehničke kulture Rijeka](https://www.ctk-rijeka.hr/hr) kao dio dvodnevnog studijskog posjeta Ljubljani koje će se održati u sklopu europskog projekta [STEM(AJMO!)](https://www.ctk-rijeka.hr/hr/projekti/STEM%28AJMO%21%29). U studijskom posjetu sudjelovat će 22 edukatora iz partnerskih organizacija s područja sedam hrvatskih županija, a osim Fakulteta i Centra za istraživanje i promicanje darovitosti, grupa iz Hrvatske posjetit će i Prirodoslovni muzej Slovenije, Kuću eksperimenata te izložbu U vrtlogu promjene postavljenu u Cankarjevom domu. Sudionici će se upoznati s primjerima dobre prakse u provedbi edukativnih aktivnosti iz područja STEM-a te steći dodatna znanja o pedagoškim pristupima koje slovenske institucije koriste u radu sa svojim korisnicima, posebno djecom i mladima.

Projekt STEM(AJMO!) usmjeren je na jačanje kapaciteta uključenih organizacija civilnog društva u svrhu provedbe aktivnosti popularizacije STEM-a među djecom, mladima i građanima. Nastavno osoblje, zaposlenici, voditelji i volonteri uključenih organizacija kroz projekt unaprjeđuju svoja znanja i vještine za provedbu programa popularizacije STEM-a, upoznaju se s primjerima dobre prakse, razvijaju nove metodologije za rad s krajnjim korisnicima te provode edukativne i popularizacijske aktivnosti s građanima. Projekt se financira iz Europskog socijalnog fonda, Operativnog programa Učinkoviti ljudski potencijali 2014. – 2020., a provodi se od lipnja 2021. do lipnja 2023. godine.